《出塞·城头落日黄云起》
宋代·李新

城头落日黄云起，断草飞蓬满千里。
红尘一骑踏高回，半夜驱兵渡辽水。
马蹄行尽关山月，燕然山下沙如雪。
负戈泪落暗吞声，烟陇悲笳共幽咽。
我皇有四海，何用穷玄冥。
边人纵戮尽，亦是吾生灵。
先王修德怀四夷，梯航重译归无为。
不使城南征夫怨，三春折尽绿杨枝。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。